EUROPSKA KOMISIJA Bruxelles, 7.7.2020. COM(2020) 292 final 2020/0136(NLE) Prijedlog PROVEDBENE ODLUKE VIJEĆA o izmjeni Provedbene odluke (EU) 2017/1855 kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost



OBRAZLOŽENJE U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost („Direktiva o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza. Dopisom koji je Komisija zaprimila 14. siječnja 2020. Rumunjska je zatražila da se izuzeće od plaćanja PDV-a za porezne obveznike čiji godišnji promet ne premašuje protuvrijednost od 88 500 EUR u nacionalnoj valuti nastavi primjenjivati nakon 31. prosinca 2020. U skladu s člankom 395. stavkom 2. Direktive o PDV-u Komisija je dopisom od 18. veljače 2020. obavijestila ostale države članice o zahtjevu Rumunjske. Komisija je dopisom od 19. veljače 2020. obavijestila Rumunjsku da ima sve informacije koje smatra potrebnima za razmatranje zahtjeva. 1.KONTEKST PRIJEDLOGA •Razlozi i ciljevi prijedloga Glavom XII. poglavljem 1. Direktive o PDV-u državama članicama omogućuje se primjena posebne odredbe za mala poduzeća, koja uključuje mogućnost da se od PDV-a izuzmu porezni obveznici čiji je godišnji promet manji od određenog iznosa. Porezni obveznici obuhvaćeni tim izuzećem ne moraju obračunati PDV za svoje isporuke, ali stoga ne mogu ni odbiti PDV od svoje kupovine. U skladu s člankom 287. točkom 18. Direktive o PDV-u Rumunjska može izuzeti od PDV-a porezne obveznike čiji godišnji promet ne premašuje protuvrijednost od 35 000 EUR u nacionalnoj valuti. Rumunjskoj je Provedbenom odlukom Vijeća 2012/181/EU do 31. prosinca 2014. odobreno izuzimanje od PDV-a poreznih obveznika čiji godišnji promet ne premašuje protuvrijednost od 65 000 EUR u nacionalnoj valuti prema deviznom tečaju na dan njezina pristupanja Europskoj uniji. Provedbenom odlukom Vijeća 2014/931/EU Rumunjskoj je odobreno da do 31. prosinca 2017. nastavi primjenjivati posebnu mjeru odstupanja od članka 287. točke 18. Direktive o PDV-u. Rumunjskoj je zatim Provedbenom odlukom Vijeća (EU) 2017/1855 odobreno povećanje praga za izuzeće na protuvrijednost od 88 500 EUR u nacionalnoj valuti i produljenje datuma isteka mjere odstupanja do 31. prosinca 2020. ili do stupanja na snagu direktive o izmjeni odredaba članaka od 281. do 294. Direktive o PDV-u, ovisno o tome koji datum nastupi prije. Mjera nije obvezna, odnosno mala poduzeća mogu se odlučiti da se na njih primjenjuju uobičajene odredbe o PDV-u. Trenutačni zahtjev Rumunjske za dodatno produljenje datuma isteka mjere odstupanja bez povećanja praga od 88 500 EUR temelji se na istom obrazloženju kao u prethodnim zahtjevima. Rumunjska i dalje smatra da su produljenje mjere odstupanja i važeća gornja granica izuzeća opravdani s obzirom na strukturu nacionalnoga gospodarstva. Mala i srednja poduzeća snose nerazmjerne troškove usklađivanja s propisima o PDV-u u usporedbi s velikim poduzećima. Izuzećem od plaćanja PDV-a znatno se smanjuju obveze malih poduzeća povezane s PDV‑om, a porezna tijela oslobađaju se obveze praćenja naplate malog iznosa prihoda od malih i srednjih poduzeća s godišnjim prometom manjim od 88 500 EUR. Rumunjska u tom pogledu procjenjuje da je 2019. iznos PDV-a koji su u državni proračun uplatili porezni obveznici registrirani za potrebe PDV-a s godišnjim prometom manjim od 88 500 EUR iznosio 2,52 % ukupnih prihoda od PDV-a i 1,09 % ukupnih prihoda državnog proračuna. U istoj su godini porezni obveznici s godišnjim prometom većim od 88 500 EUR (42,85 % ukupnog broja poreznih obveznika registriranih za potrebe PDV-a) uplatili 97,48 % ukupnog prihoda od PDV-a. Stoga se čini da će učinak mjere odstupanja na porezne prihode prikupljene u fazi konačne potrošnje biti zanemariv; međutim, predmetnim poreznim obveznicima znatno će se pojednostavniti porezne obveze, a poreznoj upravi olakšati naplata PDV-a. Na temelju informacija koje je dostavila Rumunjska, čini se da je cilj zahtjeva za produljenje mjere odstupanja osloboditi mala poduzeća od brojnih obveza povezanih s PDV-om koje imaju u skladu s uobičajenim odredbama o PDV-u te poreznoj upravi smanjiti opterećenje u pogledu naplate poreza, čime bi se povećala njezina učinkovitost, uštedjeli administrativni resursi i smanjila utaja poreza. Mjera odstupanja stoga je u skladu s ciljevima članka 395. stavka 1. prvog podstavka Direktive o PDV-u, kojim se državama članicama dopušta uvođenje posebnih mjera kojima se odstupa od njezinih odredaba kako bi se pojednostavnio postupak naplate PDV-a ili spriječila utaja poreza. U tom se kontekstu iznova navodi da mjera nije niti će biti obvezna za porezne obveznike; naprotiv, oni se mogu odlučiti da se na njih primjenjuju uobičajene odredbe o PDV-u. Kako je obrazložila Rumunjska, ne očekuje se da će mjera odstupanja znatno utjecati na ukupni iznos poreznog prihoda prikupljenog u fazi konačne potrošnje. Stoga se čini da je mjera odstupanja u skladu s člankom 395. stavkom 1. drugim podstavkom Direktive o PDV‑u. S obzirom na navedeno i na to da se pravni okvir EU-a i činjenično stanje nisu mijenjali, zatraženo produljenje datuma isteka mjere odstupanja čini se opravdanim. Stoga se predlaže da se zahtjev Rumunjske odobri. Odstupanja se obično odobravaju na ograničeno razdoblje kako bi se moglo ocijeniti je li mjera odstupanja i dalje prikladna i djelotvorna. Usto, Vijeće je 18. veljače 2020. donijelo direktivu o izmjeni odredaba članaka od 281. do 294. Direktive o PDV-u o posebnoj odredbi za mala poduzeća. Novom direktivom o jednostavnijim pravilima o PDV-u za mala poduzeća zahtijeva se da države članice donesu i objave zakone i druge propise potrebne za usklađivanje s novim pravilima najkasnije do 31. prosinca 2024. Države članice dužne su primjenjivati te nacionalne odredbe od 1. siječnja 2025. Stoga bi Rumunjskoj trebalo odobriti nastavak primjene mjere odstupanja do 31. prosinca 2024.

•Dosljednost s postojećim odredbama politike u određenom području Mjera odstupanja u skladu je s filozofijom prethodno navedene direktive o izmjeni članaka od 281. do 294. Direktive o PDV‑u o posebnoj odredbi za mala poduzeća, proizašle iz akcijskog plana o PDV-u te donesene 18. veljače 2020., a usmjerena je na stvaranje modernog i pojednostavnjenog sustava za ta poduzeća. Konkretno, njome se nastoje smanjiti troškovi usklađivanja s propisima o PDV-u i narušavanje tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave. Slična odstupanja kojima se od plaćanja PDV-a izuzimaju porezni obveznici s godišnjim prometom manjim od određenog praga, kako je predviđeno člankom 285. Direktive o PDV-u, odobrena su drugim državama članicama. Malti je odobren prag od 20 000 EUR, Nizozemskoj od 25 000 EUR, Luksemburgu od 35 000 EUR, Poljskoj, Estoniji i Latviji od 40 000 EUR, Hrvatskoj i Litvi od 45 000 EUR, Mađarskoj od 48 000 EUR, Sloveniji od 50 000 EUR te Italiji od 65 000 EUR. Kako je navedeno, odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Produljenje datuma isteka mjere odstupanja do 31. prosinca 2024. u skladu je sa zahtjevima iz nove direktive o jednostavnijim pravilima o PDV-u za mala i srednja poduzeća. Prema toj direktivi, države članice dužne su donijeti nacionalne odredbe kako bi se s njom uskladile te ih primjenjivati od 1. siječnja 2025. Predložena mjera stoga je u skladu s odredbama Direktive o PDV-u. Dosljednost u odnosu na druge politike Unije Komisija u svojim godišnjim programima rada dosljedno naglašava potrebu za jednostavnijim pravilima za mala poduzeća. U tom pogledu, program rada Komisije za 2020. upućuje i na „posebnu strategiju za MSP-ove, s pomoću koje će se malim i srednjim poduzećima olakšati rad, širenje djelatnosti i rast”. Mjera odstupanja u skladu je s takvim ciljevima u pogledu fiskalnih pravila. Konkretno, u skladu je s programom rada Komisije za 2017., u kojem se izričito spominjao PDV i u kojem je istaknuto da su mala poduzeća izložena velikom administrativnom opterećenju usklađivanja s propisima o PDV-u, da tehničke inovacije predstavljaju nove izazove za djelotvornu naplatu poreza te da je za mala poduzeća potrebno pojednostavniti PDV. Usto, mjera je u skladu sa strategijom jedinstvenog tržišta iz 2015., kojom je Komisija htjela potaknuti rast malih i srednjih poduzeća, među ostalim smanjenjem administrativnih opterećenja koja ih sprečavaju da u potpunosti iskoriste prednosti jedinstvenog tržišta. Mjera je i na tragu filozofije Komunikacije Komisije iz 2013. (Akcijski plan za razvoj poduzetništva 2020.: Ponovno buđenje poduzetničkog duha u Europi), u kojoj je naglašena potreba za pojednostavnjenjem poreznog zakonodavstva za mala poduzeća. Konačno, mjera je u skladu s politikama EU-a za malo i srednje poduzetništvo, kako je utvrđeno u Komunikaciji o novoosnovanim poduzećima iz 2016. i Komunikaciji iz 2008. (Počnimo od malih – Akt o malom poduzetništvu za Europu), u kojima se države članice pozvalo da pri izradi zakonodavstva uzmu u obzir posebna obilježja MSP-ova i pojednostavne postojeće regulatorno okruženje. 2. PRAVNA OSNOVA, SUPSIDIJARNOST I PROPORCIONALNOST •Pravna osnova Članak 395. Direktive o PDV-u jedina je moguća pravna osnova. •Supsidijarnost (za neisključivu nadležnost) S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje. •Proporcionalnost Odluka se odnosi na odobrenje dano državi članici na njezin zahtjev i ne predstavlja nikakvu obvezu. S obzirom na to da je odstupanje ograničenog opsega, posebna je mjera proporcionalna cilju koji se želi postići, to jest pojednostavnjenju naplate poreza za male porezne obveznike i poreznu upravu, uštedi administrativnih resursa i smanjenju utaje poreza. •Odabir instrumenta

Predloženi je instrument provedbena odluka Vijeća. U skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to Vijeće na prijedlog Komisije jednoglasno odobri. Provedbena odluka Vijeća najprikladniji je instrument jer može biti upućena pojedinoj državi članici. 3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA •Savjetovanja s dionicima Nije provedeno savjetovanje s dionicima. Ovaj se prijedlog temelji na zahtjevu koji je podnijela Rumunjska i odnosi se samo na tu državu članicu. •Prikupljanje i primjena stručnog znanja Nije bilo potrebno obratiti se vanjskim stručnjacima. •Procjena učinka Prijedlogom Provedbene odluke Vijeća namjerava se proširiti mjeru pojednostavnjenja kojom se uklanjaju brojne obveze povezane s PDV-om za poslovne subjekte čiji godišnji promet premašuje 88 500 EUR ili protuvrijednost tog iznosa u nacionalnoj valuti. To bi moglo imati pozitivan učinak na smanjenje administrativnog opterećenja za 241 417 malih poduzeća, to jest 57,15 % ukupnog broja poreznih obveznika registriranih za potrebe PDV-a i 17,79 % ukupnog broja aktivnih poreznih obveznika u Rumunjskoj za 2019. (do 31. listopada). Mjerom odstupanja ujedno bi se moglo znatno smanjiti opterećenje porezne uprave u pogledu naplate poreza, čime bi se povećala njezina učinkovitost, uštedjeli administrativni resursi i smanjila utaja poreza. Mjera odstupanja nije niti će biti obvezna za porezne obveznike. Porezni obveznici i dalje će se moći odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ. Rumunjska procjenjuje da će učinak na prihode od PDV-a za 2019. biti zanemariv. •Temeljna prava Prijedlog ne utječe na zaštitu temeljnih prava. 4.UTJECAJ NA PRORAČUN Prijedlog neće negativno utjecati na proračun EU-a jer će Rumunjska izračunati naknadu u skladu s člankom 6. Uredbe Vijeća (EEZ, Euratom) 1553/89. 2020/0136 (NLE) Prijedlog PROVEDBENE ODLUKE VIJEĆA o izmjeni Provedbene odluke (EU) 2017/1855 kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost, a posebno njezin članak 395. stavak 1. prvi podstavak,

uzimajući u obzir prijedlog Europske komisije, budući da: (1)U skladu s člankom 287. točkom 18. Direktive 2006/112/EZ Rumunjska može izuzeti od poreza na dodanu vrijednost („PDV”) porezne obveznike čiji godišnji promet ne premašuje protuvrijednost od 35 000 EUR u nacionalnoj valuti prema deviznom tečaju na dan njezina pristupanja. (2)Provedbenom Odlukom Vijeća 2012/181/EU Rumunjskoj je odobrena primjena mjere odstupanja od članka 287. Direktive 2006/112/EZ („mjera odstupanja”) kojom se od PDV-a izuzimaju porezni obveznici čiji godišnji promet ne premašuje 65 000 EUR. Mjera odstupanja prestala se primjenjivati 31. prosinca 2014. (3)Provedbenom odlukom Vijeća 2014/931/EU Rumunjskoj je odobreno produljenje primjene mjere odstupanja do 31. prosinca 2017. (4)Rumunjskoj je Provedbenom odlukom Vijeća (EU) 2017/1855 odobrena primjena posebne mjere odstupanja od članka 287. Direktive 2006/112/EZ kako bi se od PDV-a izuzeli porezni obveznici čiji godišnji promet ne premašuje protuvrijednost od 88 500 EUR u nacionalnoj valuti prema deviznom tečaju na dan njezina pristupanja. Mjera odstupanja odobrena je do 31. prosinca 2020. ili do dana stupanja na snagu direktive o izmjeni odredaba članaka od 281. do 294. Direktive 2006/112/EZ, ovisno o tome što nastupi prije. (5)Vijeće je 18. veljače 2020. donijelo Direktivu (EU) 2020/285 o izmjeni članaka od 281. do 294 . Direktive 2006/112/EZ u pogledu posebne odredbe za mala poduzeća i utvrđivanju novih pravila za mala poduzeća, uključujući najviši dopušteni prag godišnjeg prometa za državu članicu od 85 000 EUR ili protuvrijednost tog iznosa u nacionalnoj valuti. (6)Dopisom koji je Komisija zaprimila 14. siječnja 2020. Rumunjska je zatražila odobrenje za nastavak primjene mjere odstupanja nakon 31. prosinca 2020. (7)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 18. veljače 2020. obavijestila ostale države članice o zahtjevu Rumunjske. Komisija je dopisom od 19. veljače 2020. obavijestila Rumunjsku da ima sve informacije potrebne za razmatranje zahtjeva. (8)Prema informacijama koje je navela Rumunjska razlozi za zahtjev za odstupanje uglavnom se nisu promijenili. Mjera odstupanja mjera je pojednostavnjenja kojom se smanjuju obveze povezane s PDV-om za niz malih poduzeća. Primjenom te mjere ujedno se smanjuje opterećenje poreznih tijela koja ne bi trebala pratiti naplatu malog iznosa prihoda od velikog broja malih poduzeća. Čini se da je zadržavanje važećeg praga za izuzeće djelotvoran način uštede administrativnih resursa i smanjenja utaje poreza. (9)Mjera odstupanja nije niti će biti obvezna za porezne obveznike. Porezni obveznici i dalje se mogu opredijeliti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ. (10)Prema informacijama koje je dostavila Rumunjska, učinak mjere odstupanja na ukupni iznos poreznog prihoda Rumunjske prikupljenog u fazi konačne potrošnje bit će zanemariv. (11)Mjera odstupanja neće nepovoljno utjecati na vlastita sredstva Unije koja proizlaze iz PDV-a jer će Rumunjska izračunati naknadu u skladu s člankom 6. Uredbe Vijeća (EEZ, Euratom) br. 1553/89. (12)S obzirom na mogući pozitivan učinak mjere odstupanja na smanjenje administrativnog opterećenja za mala poduzeća i porezna tijela te na malu vjerojatnost znatnog utjecaja na ukupni ostvareni prihod od PDV-a, Rumunjskoj bi trebalo odobriti dodatno razdoblje primjene mjere odstupanja. (13)Odobrenje za primjenu mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Usto, u skladu s Direktivom (EU) 2020/285 države članice do 31. prosinca 2024. donose i objavljuju zakone i druge propise za usklađivanje s člankom 1. te direktive te ih primjenjuju od 1. siječnja 2025. Stoga bi Rumunjskoj trebalo odobriti primjenu mjere odstupanja do 31. prosinca 2024. (14)Provedbenu odluku (EU) 2017/1855 trebalo bi stoga na odgovarajući način izmijeniti, DONIJELO JE OVU ODLUKU: Članak 1. U članku 2. Provedbene odluke (EU) 2017/1855 drugi stavak zamjenjuje se sljedećim: „Ova se Odluka primjenjuje od 1. siječnja 2018. do 31. prosinca 2024.”